17.

peab kahetsusväärseks, et integreeritud territoriaalsete lähenemisviiside rakendamine on kaua viibinud ning et vahend ei ole suutnud veel tekitada märkimisväärset võimalikku ja vajalikku koostoimet. Sellest aga ei saa ega tohi järeldada, et ELi ühtekuuluvuspoliitika elluviimine integreeritud territoriaalsete investeeringute kaudu ei ole tõhus. Vastupidi, arvestades raskusi ja selguse puudumist, tõendab vahendi tohutut potentsiaali asjaolu, et see üldse toimima hakkas ja et see annab tõelise hea mõjuga tulemusi territooriumi ja selle kodanike jaoks tänu kõigi sidusrühmade töötajate jõupingutustele. Veelgi enam, komitee rõhutab integreeritud territoriaalsete lähenemisviiside lisaväärtust seal, kus riik on toiminud suutlikkuse suurendamise katalüsaatorina teatavates kontekstides, lihtsustades integreeritud territoriaalset lähenemisviisi ja mitmetasandilist valitsemist seal, kus seda varem ei ole olnud. Nagu ilmnes kestliku linnaarengu ja integreeritud territoriaalsete investeeringute hetkeseisu teemalisest õpikojast, mis toimus 2017. aastal Euroopa Regioonide Komitees (2), on peamised raskused integreeritud territoriaalsete investeeringute rakendamisel praegusel programmitöö perioodil järgmised: — dokumendi „Juhised liikmesriikidele integreeritud säästva linnaarengu kohta (ERFi määruse artikkel 7)“ viibimine: Euroopa Komisjon avaldas dokumendi alles 2015. aasta mais. Alles selle dokumendi alusel hakati kavandama, kuidas rakendada integreeritud territoriaalseid investeeringuid liikmesriikides, piiritlema linnapiirkondi ja määratlema menetlusi linnaarengu poliitikadokumentide kinnitamiseks ning neid dokumente koostama. Alles seejärel võis konkreetsete projektide kavandamine alata; — peamine probleem seoses linnapiirkondi ja integreeritud territoriaalseid investeeringuid käsitlevate poliitikadokumentide koostamise ja rakendamisega on see, et enamikes riikides kinnitati rakenduskavad koos näitajate ja juhtimisstruktuuridega juba integreeritud territoriaalsete investeeringute rakendamise ettevalmistusfaasis, võtmata integreeritud territoriaalseid investeeringuid arvesse. Linnaarengu strateegiates tuli seega erinevaid eelnevalt kehtestatud rakenduskavasid ja näitajaid kohandada, mis suuresti piiras strateegiate paindlikkust ja nende sünergiaefekti; — teatavatel juhtudel ei ole rakenduskava vahendite kohustuslikku eraldamist integreeritud territoriaalseteks investeeringuteks toimunudki, mis muudab mõttetuks kogu rakendamise ja sünergiaefekti saavutamise integreeritud territoriaalsete investeeringute kaudu; — viivitused rakendamisel ja tarbetult keerukate integreeritud territoriaalsete investeeringute rakendusstruktuuride loomine, mille puhul ka linnapiirkondades on vaja võtta kasutusele vahendusüksused projektide seire ja hindamise jaoks, kusjuures projektide tegelik valik toimub enamjaolt iga rakenduskava juhtimisüksuse tasandil. Need struktuurid näivad olevat teatavatel juhtudel põhjendamatud, arvestades nii integreeritud territoriaalsetele investeeringutele eraldatavate vahendite vähesust kui ka vahendusüksuste volituste piiratust või tegevuse võimalikku dubleerimist. Niisugused keerulised rakendussüsteemid muudavad sellistel juhtudel kogu protsessi tarbetult keerukaks. — Tegevuste valimise eest vastutavate asutuste ülesandeid ja volitusi (nagu määratletud Euroopa Regionaalarengu Fondi määruse artiklis 7) ei ole rakendamisprotsessis piisavalt arvesse võetud. Seal, kus kestliku linnaarengu integreeritud territoriaalseid strateegiaid rakendatakse ametlikest linnapiiridest kaugemale ulatuvas funktsionaalses piirkonnas, ei ole nende allpiirkondlike omavalitsuste, kes tegutsevad asjaomase piirkonna sidusrühmade ulatusliku partnerlusel alusel ja mitmetasandilisele valitsemisele tuginedes, positsioon enamikel juhtudel seaduses piisavalt konkreetselt sätestatud. Õpikojas toodi välja ka positiivseid aspekte, nimelt strateegiate rakendamiseks ette nähtud vahendite fikseeritus, koostoime loomine projektide vahel ning eelkõige probleemidega tegelemine lähtuvalt kohalikest oludest ja kohalikust potentsiaalist, s.t kohapõhise lähenemise tegelik kohaldamine;